b'\n_START_ARTICLE_\nVindzoro pilis\n_START_PARAGRAPH_\nVindzoro pilis (angl. Windsor Castle) \xe2\x88\x92 Anglijos karali\xc5\xb3 vasaros rezidencija Anglijoje, Berk\xc5\xa1yro grafyst\xc4\x97je, Vindzore, prie Temz\xc4\x97s up\xc4\x97s; apie 30\xc2\xa0km \xc4\xaf vakarus nuo Londono._NEWLINE_Vindzoro pilis yra seniausia paveldima karali\xc5\xa1koji rezidencija D. Britanijoje. \xc5\xa0ioje vietoje jau XI a. stov\xc4\x97jo medin\xc4\x97 pilis, v\xc4\x97liau perstatyta ir i\xc5\xa1pl\xc4\x97sta. Tai viena monumentaliausi\xc5\xb3 pili\xc5\xb3 Jungtin\xc4\x97je Karalyst\xc4\x97je ir did\xc5\xbeiausia gyvenama pilis pasaulyje. Vindzoro pilyje priskai\xc4\x8diuojama per 1000 kambari\xc5\xb3._NEWLINE_Vindzoro pilis \xe2\x88\x92 viena i\xc5\xa1 trij\xc5\xb3 oficiali\xc5\xb3 karali\xc5\xa1kosios \xc5\xa1eimos rezidencij\xc5\xb3. Karalien\xc4\x97 El\xc5\xbebieta II \xc4\x8dia praleido didel\xc4\x99 dal\xc4\xaf savo vaikyst\xc4\x97s._NEWLINE_\xc5\xbdymiausieji pilies pastatai: \xc5\xa0v. Jurgio koply\xc4\x8dia (St. George\xe2\x80\x98s Chapel) \xe2\x88\x92 gotikin\xc4\x97 XVI a. koply\xc4\x8dia, kurioje palaidota 10 \xc5\xa1alies valdov\xc5\xb3. \xc5\xa0ios koply\xc4\x8dios r\xc5\xabsiuose ilsisi \xc5\xbeymiojo karaliaus Henriko VIII palaikai. Apvalusis bok\xc5\xa1tas (Round Tower) \xe2\x88\x92 i\xc5\xa1kil\xc4\x99s XII a. \xc5\xa0iuo metu jame \xc4\xafrengtas karali\xc5\xa1kasis archyvas. Karalien\xc4\x97s Marijos l\xc4\x97li\xc5\xb3 namelis (Doll House) \xe2\x88\x92 tai miniati\xc5\xabrin\xc4\x97 dovana karalienei.\n_START_SECTION_\nPilies istorija\n_START_PARAGRAPH_\nPilies istorija prasid\xc4\x97jo Vilhelmo I U\xc5\xbekariautojo laikais, kai jis, 1066\xc2\xa0m. su savo kariuomene i\xc5\xa1silaipino Britanijos salose ir jas nukariavo. Prad\xc5\xbeioje ant auk\xc5\xa1to Temz\xc4\x97s up\xc4\x97s kranto buvo pastatyta medin\xc4\x97 pilis, skirta vieno i\xc5\xa1 keli\xc5\xb3 \xc4\xaf London\xc4\x85 kontrolei, o pirmosios akmens sienos buvo sum\xc5\xabrytos tik po \xc5\xa1imto met\xc5\xb3 prie Henriko II Plantageneto. Ta\xc4\x8diau pagrindiniai statybos darbai vyko XIII\xe2\x88\x92XIV am\xc5\xbeiais. Pilis buvo rekonstruota i\xc5\xa1 pagrind\xc5\xb3, o jos apylink\xc4\x97se prad\xc4\x97ti veisti pirmieji sodai. Vieno sodo dabartin\xc4\xaf vaizd\xc4\x85 Vindzoras \xc4\xafgavo 16\xe2\x88\x92ame am\xc5\xbeiuje, prie Henriko VIII._NEWLINE_Pilis buvo statoma pagal klasikines europines tradicijas: prad\xc5\xbeioje buvo supilta dirbtin\xc4\x97 kalva, ant jos pastatytas centrinis bok\xc5\xa1tas \xe2\x88\x92 don\xc5\xbeonas arba citadel\xc4\x97, kur\xc4\xaf laik\xc4\x85 ir buvusi visa pilis. V\xc4\x97liau aplink kalv\xc4\x85 buvo i\xc5\xa1kastas gynybinis griovys, aplink kur\xc4\xaf pastatytos dar dvi lygiagre\xc4\x8dios sienos. Kadangi apsauginiame griovyje vanduo nesilaikydavo ir per grunt\xc4\x85 pastoviai nutek\xc4\x97davo \xc4\xaf Temz\xc4\x99, jau m\xc5\xabs\xc5\xb3 laikais jame buvo \xc4\xafveistas sodas._NEWLINE_\xc5\xa0iandien pilies kompleks\xc4\x85 sudaro trys dalys: Apatinis, Vidurinis ir Vir\xc5\xa1utinis kiemai, kuri\xc5\xb3 kiekvienas apjuostas sienomis su bok\xc5\xa1tais. Visi pilies vartai veda \xc4\xaf Vidurin\xc4\xaf kiem\xc4\x85, kuriame yra Apvalusis bok\xc5\xa1tas. Jo auk\xc5\xa1tis 45 metrai, o \xc4\xaf vir\xc5\xa1\xc5\xb3 veda 220 laipteli\xc5\xb3. Tai ap\xc5\xbevalgos aik\xc5\xa1tel\xc4\x97, i\xc5\xa1 kurios atsiveria nuostabus vaizdas. Kai karalien\xc4\x97 lankosi pilyje, Apvaliajame bok\xc5\xa1te pakeliamas jos asmeninis standartas (v\xc4\x97liava). Bok\xc5\xa1tas \xc4\xaf\xc5\xbeymus dar ir tuo, kad prie karaliaus Eduardo II \xc4\x8dia rinkdavosi apvaliojo stalo riteriai. Apvaliojo bok\xc5\xa1to vir\xc5\xa1uje yra pristatyta varpin\xc4\x97, kurioje kabo Sevastopolio varpas, XVIII a. nulietas Maskvoje, o XIX a. po Krymo karo atitek\xc4\x99s anglams. Juo skambinama tik tada, kai mir\xc5\xa1ta Britanijos monarchas._NEWLINE_Rytiniame pilies kieme, kuris vadinamas Vir\xc5\xa1utiniu, yra dviej\xc5\xb3 dali\xc5\xb3 asmeniniai karalien\xc4\x97s El\xc5\xbebietos II apartamentai. Karali\xc5\xa1koje apartament\xc5\xb3 dalyje gyvena karali\xc5\xa1koji \xc5\xa1eima, kai lankosi Vindzore._NEWLINE_\xc5\xbdemutiniame kieme stovi Sent D\xc5\xbeord\xc5\xbeo varpin\xc4\x97 \xe2\x88\x92 angl\xc5\xb3 gotikos \xc5\xa1edevras, ir \xe2\x80\x9eVindzoro pasaga\xe2\x80\x9c \xe2\x88\x92 pusra\xc4\x8diu sustatyti tarn\xc5\xb3 namai. Varpin\xc4\x97je vyksta karali\xc5\xa1kos \xc5\xa1eimos nari\xc5\xb3 vestuv\xc4\x97s. \xc4\x8cia palaidota ir dauguma \xc5\xbeymiausi\xc5\xb3 Anglijos monarch\xc5\xb3._NEWLINE_Nuo pilies bok\xc5\xa1t\xc5\xb3 galima pamatyti Did\xc4\xafj\xc4\xaf Vindzoro park\xc4\x85. Anks\xc4\x8diau tai buvo karali\xc5\xa1kieji med\xc5\xbeiokl\xc4\x97s plotai. XVII a. pabaigoje parke buvo nutiestas 3 myli\xc5\xb3 ilgio takas pasivaik\xc5\xa1\xc4\x8diojimams. Prie\xc5\xa1 rytin\xc4\xaf fasad\xc4\x85 t\xc4\x99siasi pranc\xc5\xabzi\xc5\xa1ko stiliaus terasinis sodas, \xc4\xafveistas valdant Jurgiui IV. XX a. pabaigoje pagal Tomo Stiuarto\xe2\x88\x92Smito projekt\xc4\x85 Vindzore buvo \xc4\xafveistas Jubiliejinis sodas, auksinio karalien\xc4\x97s jubiliejaus progai pa\xc5\xbeym\xc4\x97ti._NEWLINE_Vindzoro pilis yra Anglijos turizmo traukos centras, kiekvienais metais j\xc4\x85 pamatyti i\xc5\xa1 viso pasaulio suva\xc5\xbeiuoja milijonai turist\xc5\xb3.'